Nivaagaard

Richard Winther Sommerværksted
2026-06-27 - 2026-08-09
Ricardo da Nivå Sommerværksted
Museet inviterer igen i år til sommerferieværksted!
I hele sommerferien kan du kigge forbi vores kreative værksted, som er åbent hver dag i museets åbningstid. Denne gang forvandler vi museets smukke havefoyer til et vaskeægte Richard Winther-værksted. Vi udforsker spændende former, stærke farver og sjove måder at sætte billeder sammen på.
Bemandet med huskunstner fra kl. 11-14, som står klar til at vejlede og guide.
Værkstedet er åbent for alle aldre – kom og vær med, når det passer dig!
Deltagelse er gratis, når entréen er betalt.
Børn har som altid gratis adgang.

Qigong i parken
2026-06-28 10:00 - 10:45, 2026-07-05 10:00 - 10:45, 2026-07-12 10:00 - 10:45, 2026-07-19 10:00 - 10:45, 2026-07-26 10:00 - 10:45, 2026-08-02 10:00 - 10:45, 2026-08-09 10:00 - 10:45, 2026-08-16 10:00 - 10:45 (Europe/Copenhagen) and 2 more dates
Qigong i parken
Qigong er kinesisk helsegymnastik, som forener træning af krop og sind med langsomme, flydende bevægelser. Her er åndedræt, koncentration og bevægelse i fokus i et roligt tempo, hvor alle kan være med. Alle søndage i juni, juli og august er der Qigong i parken ved museet. Underviser er traditionen tro Camilla Lindebjerg. Alle er velkomne.
Pris: 50 kr.
Køb billet

Introduktion til særudstillingen Richard Winther - 100 år
2026-07-02 17:00 - 17:30, 2026-07-09 17:00 - 17:30, 2026-07-16 17:00 - 17:30, 2026-07-23 17:00 - 17:30, 2026-07-30 17:00 - 17:30, 2026-08-06 17:00 - 17:30, 2026-08-13 17:00 - 17:30, 2026-08-20 17:00 - 17:30 and 2 more dates
Introduktion til særudstillingen Richard Winther – 100 år
Kom med en omviser rundt på museet og bliv introduceret til den aktuelle særudstilling om kunstneren Richard Winther.
Gratis for årskortholdere eller når entréen er betalt.

Passage Festival: Teaterforestilling i parken
2026-08-04 11:30 - 12:00, 2026-08-04 13:30 - 14:00
Passage Festival: Teaterforestilling i parken
I samarbejde med den internationalt anerkendte gadeteaterfestival PASSAGE Festival præsenterer Malerisamlingen denne sommer børneforestilling ’Potato Heart’ i parken. Oplev en øm historie om en ung, sulten vagabond, der finder en gammel kartoffel blandt affaldet. Men hendes sparsomme måltid – den lille kartoffel – er fast besluttet på at leve og kæmper for sit liv. I et intimt møde lærer de begge hinanden at kende gennem en blanding af ømme og spydige udvekslinger. Forestillingen er lige så sjov, som den er rørende. Forestillingen er skabt af Jeanne Guillou og TOF Théâtre (BE). Den er uden ord, anbefales til børn +5 år og varer i 25 minutter. Men alle er velkomne!
Det er gratis for alle at se forestillingen.

Sommerjazz & tapas
2026-08-14 17:00 - 20:00, 2026-08-21 17:00 - 20:00, 2026-08-28 17:00 - 20:00
Sommerjazz & tapas
Sensommeraftener med sprøde jazztoner og grønt bagtæppe. Nye gæster og glade gengangere kan godt begynde at glæde sig igen! For 5. år i træk inviterer vi til sommer-jazz og tapas på museets terrasse – som sædvanlig under ledelse af den anerkendte saxofonist Peter Poulsen.
Fredag 14. august kl. 18
Thomas Fonnesbæk (kontrabas), Peter Poulsen (saxofon og fløjte)
Thomas Fonnesbæk og Peter Poulsen har spillet sammen siden 1994. Det er blevet til mange duo-, trio-, kvartet- og sekstetkoncerter. I mellemtiden er Thomas blevet uofficiel verdensmester i duo-formatet hvor hans kreative, virtuose, gennem-musikalske og lydhøre spil har været fundamentet i duoer med stjernemusikere fra hele verden. Når han og Peter mødes på Nivaagaard er der lagt op til musikalsk jazz-legestue med to inkarnerede spillemænd, der elsker at lægge op til nye veje rundt i jazzens standardrepertoire.
Fredag 21. august kl. 18
Kristin Korb (vokal, bas), Peter Poulsen (saxofon og fløjte)
Den herboende amerikanske bassist og sangerinde Kristin Korb og Peter Poulsen spillede sammen første gang til Nivaagaards sommerjazz I 2022. Det har de så gjort lige siden. De blander instrumental- og vokaljazz, egne kompositioner og arrangementer i et alsidigt repertoire hvor der er masser af plads til et lydhørt sammenspil, de gode melodier, et grundsolidt swing, følsomme ballader gyngende bossanova og medrivende kommunikation de to musikere imellem.
Fredag 28. august kl. 18
Christian Frank (guitar), Peter Poulsen (saxofon og fløjte)
Christian Frank og Peter Poulsen har spillet duo sammen i over 20 år med en tiltagende hyppighed. Så det bliver bare bedre og bedre. Christians smukke, guitarklang, kreative brug af effekter og solide rytmiske fundament smelter næsten sammen med Peters bløde, luftige tone og lyriske spil. Sammen har de en musikalsk reference i bebop, bossanova og den moderne akustiske jazz. De spiller et omhyggelig udvalgt repertoire både med originale numre og deres egne favoritter blandt jazzens evergreens.
Pris (inkl. jazz og tapas): 295 kr. (ingen årskortholderrabat)
Bemærk: Ankomst af gæster kl. 17. Tapastallerkenen serveres kl. 17.30.

Køb billet

Sprogvandring
2026-08-27 15:00 - 16:30
Sprogvandring
Det danske sprog er i konstant udvikling. Nye ord kommer til, og andre forsvinder. I Nivaagaards Malerisamlings park minder Reservatet for truede ord os om flere hundrede ord, der er på vej ud af sproget, hvis ikke vi begynder at bruge dem igen. Disse suppleres af en opdateret gruppe af Spirende ord, udvalgt af 200 unger mennesker fra nærområdet i 2025, der giver et indblik i ungdommens slang og låneord, og hvor sproget er ved at bevæge sig hen.
Takket være en donation fra Villum Fondens pulje Dagslys og frisk luft inviterer Nivaagaards Malerisamling på en guidet tur gennem både truede og spirende ord. Sammen oplever vi den smukke natur, og snakker om hvilke ord, der er værd at huske på, og hvilke, vi godt kan lade gå i glemmebogen. Et ord kan vække meget andet end dets betydning: Erindringer om en særlig person, der plejede at bruge ordet, en særlig kontekst det indgik i, måske en genstand som ikke bruges længere.
Formålet med sprogvandringerne er at få frisk luft, at bruge vores sanser og at få gang i nogle gode samtaler, der kan fortsættes til en gratis kop kaffe eller te bagefter. Deltagere får derudover medindflydelse på udvalget af ordene i parken.
Vandringerne er ikke fysisk strabadserende, men kræver at man kan gå og stå udenfor på ujævnt underlag i cirka en times tid.
Pris (inkl. kaffe/te): 50 kr.
Dette inkluderer en times interaktiv sprogvandring samt en kop kaffe eller te bagefter.
Vandringerne har samme indhold som ’Erindringsvandringer’ udbudt i samarbejde med Ældre Sagen, men udbydes her til alle museets gæster.
Køb billet

Foredrag om Ricardo da Nivå
2026-09-01 17:00 - 18:00
Foredrag om Ricardo da Nivå
Masker, rollespil og alternative identiteter er nogle af de karakteriserende træk i Richard Winthers (1926-2007) virke. Til dette foredrag vil kunst- og kulturhistoriker Tove Thage fortælle om Winther, tiden i Nivå og hvordan han livet igennem var beskæftiget med at meddele sig til verden gennem sine både humoristiske og gribende værkcyklusser. Richard Winther kaldte sig selv for genbrugsklassicist og beskæftigede sig med det figurative, med klassiske personkredse og med navngivne personer. Richard Winther levede for kunsten, og hvordan han gjorde det, skal vi høre meget mere om til dette foredrag.
Pris (inkl. entré): 150 kr. / 90 kr. med årskort og for ung/studerende under 27 år.
Køb billet

Talk: Den dansksprogede musikbølge
2026-09-02 17:00 - 18:00
Talk: Den dansksprogede musikbølge
For tredje år i træk inviterer Malerisamlingen til en talk om det danske sprog – denne gang med fokus på den store bølge indenfor dansksproget musik, der i disse år fylder på alle hitlister. Mød Alberte Winding (musiker, forfatter, skuespiller), Marianne Rathje (sprogforsker og klummeskribent på Politiken) og Lea Fløe Christensen (litteraturformidler og moderator), når de skal tale om det danske sprogs betydning i sangkulturen fra tidligere til i dag og kigge nærmere på, hvordan sproget har udviklet sig, og om der er nye, fælles linjer.
Arrangementet er en del af projektet Udeliv i museets ’Reservat for truede ord’, finansieret af Villum Fondens særopslag Dagslys og frisk luft 2023.
Pris: Gratis for årskortholdere eller når entréen er betalt. Deltagelse kræver tilmelding.

Husk at kontakte museet, hvis I er forhindret i at komme, så andre kan få glæde af billetten.
Bestil billet
Foto: Les Kaner

Filmfredag: Den nye bølge
2026-09-04 16:00 - 18:00
Filmfredag: Den nye bølge
Denne fredag vises vi den næsten stadig biografaktuelle film ‘Den nye bølge’ om filmskaberen Jean-Luc Godard. Konceptet kunne lyde langhåret, men instruktøren Richard Linklater har bedrevet en vildt indfaldsrig og morsom skildring af kunstneren som ung, selvoptaget hedspore. Mens Godard strør om sig med prætentiøse bon mot’er, er han med sin egenrådige indgang til livet og kunsten ved at tage livet af sin producent. Mere inspirerende film om de kreative processer skal man lede længe efter. Og dertil er ’Den nye bølge’ også den mest inciterende Pariser-film i lang tid. Man får lyst til booke rejsen med det samme, tage bord på en klassisk fortovscafé og – hvis således inklineret – tænde en Gitane.
Filmen er udvalgt, da den taler ind i det parisiske univers, som kunstner Mie Mørkeberg arbejder med i sit værk til udstillingen Richard Winther – 100 år.
Gratis for årskortholdere eller når entreen er betalt.
Bestil billet
Foto: Camera Film
